再和
作者：馮時行
朝代：宋

paragraphs: 人言不飲酒，神形不相親。
我云不遊山，足攣不可伸。
徑須向泉石，抖擻人我塵。
况復山林姿，豈類軒冕人。
出門見四野，便有羲皇淳。
昔遊頗有得，已事猶可循。
異時春開陰，晴霽如秋旻。
殽簌粗提携，不必皆奇珍。
客居我貧者，尚能乞諸鄰。
相與臨小軒，眼界浩無垠。
水繞拖長带，山來趨小臣。
軒前聳朱鳳，曾是棲羣真。
飄遊邈何許，蹟可訪遺民。
吾徒况健步，人扶必怒嗔。
頻行當導引，能除體不仁。
想當聞此約，喜見顔津津。
必不類世俗，咫尺小參辰。
鳥語聽妙轉，草軟藉芳茵。
信宿得蘇李，良會如荀陳。
翻思塵土中，旦暮走踆踆。
有如對酸醯，未啜已深顰。
放意寬衰颯，收機入混淪。
尚欲挈妻子，終焉老西岷。
或欲東入海，披髮謝冠巾。
况茲一日遊，暫令耳目新。
於事竟何補，在己徒自辛。
騎馬事干謁，汩汩窮昏晨。
不如且行樂，一笑酬中春。